Vladimiri oblastis on metsa 56%, Moskva oblastis 45% aladel. 1960ndail ei elanud seal enam üldse ilveseid, hiljem kohati üksikisendeid. Tänu jahikeelule kasvas 1991. a-ks Vladimiri oblasti ilveste hulk 30 isendini. Moskva oblastis loendati 1982. aastal 26, 1989. aastal 51 isendit. Need polnud küll "täiskohaga" ilvesed, vaid piiriületajad Rjazani oblastist. 1994. aastal hakkas suurenenud salaküttimise tagajärjel ilveste arv jälle vähenema ning "külalisesinejaid" loendati ainult 12, kõik Šatura rajoonis. 2002. a suvel elas Moskva oblastis 10 ilvest, 50 hunti, 45 000 valgejänest ja 6500 halljänest. Oblasti Punases raamatus on ilves 1. kategoorias ning jaht on keelatud, Ivanovo oblastis samuti.